இந்திய செயற்கை அங்கங்கள் உற்பத்தி கழகம்

இந்திய செயற்கை அங்கங்கள் உற்பத்திக் கழகம் (Artificial Limbs Manufacturing Corporation)  என்பது இந்திய அரசின் ஒரு பொது துறை நிறுவனம் ஆகும். இந்நிறுவனம் செயற்கை கை, கால், செவிச் சாதனங்கள், சக்கர நாற்காலிகள், மூளை மற்றும் உடல் இயக்க உதவிப் பொருட்கள் போன்றவற்றை வடிவமைத்து, உற்பத்தி செய்து, வழங்குகிறது. உத்திரப் பிரதேச மாநிலத்தின் கான்பூரில் இந்நிறுவனத்தின் தலைமையகம் உள்ளது. 

வரலாறு
இந்திய செயற்கை அங்கங்கள் உற்பத்திக் கழகம் நிறுவனங்கள் சட்டம் 2013 இன் பிரிவு 8 இன் கீழ் பதிவு செய்யப்பட்டுள்ளது. சமூக நீதி மற்றும் அதிகாரமளித்தல் அமைச்சகத்தின், மாற்றுத்திறனாளிகள் அதிகாரமளித்தல் துறையின் நிர்வாகக் கட்டுப்பாட்டின் கீழ் இலாபநோக்கமற்று செயல்படுகிறது. 100% இந்திய அரசுக்குச் சொந்தமான மத்திய பொதுத்துறை நிறுவனமான இந்நிறுவனம் மாற்றுத்திறனாளிகளுக்கு செயற்கை அங்கங்கள் மற்றும் பிற மறுவாழ்வு உதவிகளை வழங்கி  மேம்படுத்துதல் மூலம் மாற்றுத்திறனாளிகளுக்கு அதிகபட்சமாக பயனளிக்கும் நோக்கத்துடன் இயங்கி வருகிறது.

செயல்பாடுகள்
செயற்கை அங்கங்கள் மற்றும் துணை உபகரணங்கள் தயாரித்தல்

மாற்றுத் திறனாளிகளுக்கான முகாம்கள் நடத்துதல்

புதுமையான தொழில்நுட்பங்கள் அறிமுகப்படுத்துதல்

அரசு நலத்திட்டங்களுடன் இணைந்து உதவிப் பொருட்களை மாற்றுத் திறனாளிகளுக்கு விநியோகித்தல்.

இந்தியா முழுவதும் மையங்கள் உருவாக்கி மாற்றுத் திறனாளிகள் இலவசமாக அல்லது குறைந்த விலையில் உதவிப் பொருட்களை பெற வகை செய்தல்.

 மேற்கோள்கள் 

பகுப்பு:இந்திய அரசுத்துறை நிறுவனங்கள்